pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-นายกรัฐมนตรีหารือทวิภาคีกับนายกรัฐมนตรีเวียดนาม
วันพฤหัสบดีที่ 11 มกราคม 2561
นายกรัฐมนตรีหารือทวิภาคีกับนายกรัฐมนตรีเวียดนาม
นายกรัฐมนตรีหารือทวิภาคีกับนายกรัฐมนตรีเวียดนาม
วันนี้ (พุธ 10 มกราคม 2561) เวลา 19.15 น. ณ สํานักนายกรัฐมนตรีราชอาณาจักรกัมพูชา (Peace Palace) กรุงพนมเปญ ราชอาณาจักรกัมพูชา พลเอกประยุทธ์ จันทร์โอชา นายกรัฐมนตรีหารือทวิภาคีกับนายเหวียน ซวน ฟุก นายกรัฐมนตรีสาธารณรัฐสังคมนิยมเวียดนาม (Mr. Nguyen Xuan Phuc) ระหว่างการประชุมผู้นํากรอบความร่วมมือแม่โขง - ล้านช้าง ครั้งที่ 2  พร้อมด้วยนายดอน ปรมัตถ์วินัย รัฐมนตรีว่าการกระทรวงการต่างประเทศ ทั้งนี้ พลโท วีรชน สุคนธปฏิภาค รองโฆษกประจําสํานักนายกรัฐมนตรี สรุปสาระสําคัญ ดังนี้
นายกรัฐมนตรีชื่นชมความร่วมมือไทยและเวียดนามที่ได้มีการเติบโตอย่างเป็นรูปธรรมทั้งการค้าและการลงทุน ทั้งไทยและเวียดนามยังสามารถกระชับความร่วมมือในการศึกษา วิจัยและพัฒนาสินค้าเกษตร ทั้งข้าวและยางพารา เพื่อให้สามารถเข้าถึงทุกความต้องการของตลาดทั้งตลาดบนและตลาดทั่วไป โดยไม่ให้มีการแช่งขันด้านราคาระว่างกัน เพื่อประโยชน์ของเกษตรกรของทั้งสองประเทศร่วมกัน สําหรับความร่วมมือด้านประมงนั้น ทั้งสองฝ่ายยังได้หารือกันอย่างตรงไปตรงมา และเห็นพ้องที่จะร่วมกันแลกเปลี่ยนประสบการณ์และแนวทางในการแก้ไขปัญหาการทําประมงผิดกฎหมายระหว่างกัน นอกจากนี้ ไทยและเวียดนามยังมีศักยภาพในการส่งเสริมการเชื่อมโยงและการท่องเที่ยวทั้งทางบกและทางชายฝั่งผ่านสามประเทศ ทั้งไทย กัมพูชา และเวียดนาม เพื่อสนับสนุนการเดินทางและการท่องเที่ยว ซึ่งหวังว่าทั้งสามประเทศจะร่วมมือผลักดันความเชื่อมโยงระหว่างกันต่อไปให้เกิดผลเป็นรูปธรรม
โอกาสนี้ นายกรัฐมนตรีเวียดนามกล่าวเสนอให้มีการจัดการประชุมร่วม คณะรัฐมนตรีร่วมไทย-เวียดนาม (Joint Cabinet Meeting) เพื่อเปิดโอกาสให้มีการหารือความร่วมมืออย่างรอบด้านทั้ง ความร่วมมือด้านสินค้าเกษตร ประมง การค้า การลงทุน และด้านความมั่นคง เนื่องจากความร่วมมือด้านเศรษฐกิจไทยและเวียดนามที่ผ่านมา มีการเติบโตอย่างเข้มแข็ง โดยเฉพาะมูลค่าการค้าระหว่างกันเพิ่มมากขึ้นและการลงทุนของนักลงทุนไทยในเวียดนามยังมีการเติบโตอย่างต่อเนื่อง
รัฐบาลไทย-ข่าวทำเนียบรัฐบาล-เปิดอาคารพักผู้โดยสารหลังที่ 2 ท่าอากาศยานนานาชาติอู่ตะเภา
วันจันทร์ที่ 9 ธันวาคม 2562
เปิดอาคารพักผู้โดยสารหลังที่ 2 ท่าอากาศยานนานาชาติอู่ตะเภา
วันอาทิตย์ที่ 8 ธันวาคม 2562
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลพัฒนาท่าอากาศยานอู่ตะเภา ระยอง พัทยา ให้เป็นท่าอากาศยานนานาชาติ เพื่อรองรับการเติบโตของอุตสาหกรรมการบินทั้งในประเทศและระหว่างประเทศ โดยได้เปิดอาคารพักผู้โดยสารหลังที่ 2 อย่างเป็นทางการ สามารถรองรับผู้โดยสารได้ 3 - 5 ล้านคนต่อปี และเป็นสนามบินพาณิชย์แห่งที่ 3 ของไทยต่อจากสนามบินสุวรรณภูมิและสนามบินดอนเมือง รวมถึงเตรียมยกระดับให้เป็นศูนย์กลางการบินของอาเซียน ควบคู่ไปกับการพัฒนาการขนส่งทางราง เพื่อเชื่อมโยงการขนส่งทั้ง 3 สนามบินหลักของไทยผ่านทางรถไฟความเร็วสูง โดยมีเป้าหมายรองรับผู้โดยสารได้สูงสุดถึง 60 ล้านคนต่อปี
​
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-สธ.ให้โรงพยาบาลประชาสัมพันธ์อาการวิกฤตฉุกเฉินเกณฑ์ UCEP
วันอาทิตย์ที่ 5 พฤศจิกายน 2560
สธ.ให้โรงพยาบาลประชาสัมพันธ์อาการวิกฤตฉุกเฉินเกณฑ์ UCEP
กระทรวงสาธารณสุข ให้โรงพยาบาลสร้างความเข้าใจประชาชนถึงอาการวิกฤตฉุกเฉินที่เข้าเกณฑ์    “เจ็บป่วยฉุกเฉินวิกฤติ มีสิทธิทุกที่” หากมีข้อสงสัยสอบถามที่ 028721669
ศาสตราจารย์คลินิค เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข ให้สัมภาษณ์ความคืบหน้าการดําเนินงานตามนโยบายรัฐบาล “ฉุกเฉินวิกฤติมีสิทธิทุกที่ หรือUCEP” ว่า โครงการนี้ช่วยให้ประชาชนที่เจ็บป่วยฉุกเฉินวิกฤติสามารถเข้ารับการรักษาโรงพยาบาลที่ใกล้ที่สุด ทั้งรัฐและเอกชน ไม่ต้องเสียค่าใช้จ่าย เพื่อให้ผู้ป่วยได้รับการช่วยชีวิตโดยเร็วที่สุดภายใน 72 ชั่วโมง ผลการดําเนินงานตั้งแต่เริ่มโครงการเมื่อวันที่ 1 เม.ย.2560 – 30 กันยายน 2560 มีจํานวนผู้ป่วยขอใช้สิทธิ 15,243 ราย เป็นผู้ป่วยที่เข้าเกณฑ์ 6,757 รายหรือประมาณร้อยละ 44 ในจํานวนนี้อยู่ในพื้นที่กรุงเทพมหานคร 3,117 ราย ส่วนใหญ่เป็นสิทธิ์หลักประกันสุขภาพถ้วนหน้า
ศาสตราจารย์คลินิค เกียรติคุณ นายแพทย์ปิยะสกลกล่าวต่อว่า ในช่วงเริ่มโครงการพบว่า ประชาชนและสถานบริการ ยังมีปัญหาเรื่องเกณฑ์การเจ็บป่วยฉุกเฉินวิกฤตที่สามารถใช้สิทธิ์นี้ ดังนั้น หากเจ็บป่วยฉุกเฉินขอให้แจ้งสายด่วน 1669 เพื่อให้เจ้าหน้าที่ด้านการแพทย์ฉุกเฉินเป็นผู้ประเมินในเบื้องต้น และส่งเข้ารับการรักษายังโรงพยาบาลที่ใกล้ที่สุด ถ้าเข้าไปยังสถานพยาบาลของรัฐก็จะเข้าสู่กระบวนการกองทุนแบบเดิม เช่น ประกันสังคม สิทธิข้าราชการ สิทธิบัตรทอง แต่หากไปโรงพยาบาลเอกชนที่อยู่นอกคู่สัญญา จะใช้สิทธิ์ได้ในกรณีที่เกิดภาวะฉุกเฉินวิกฤติเท่านั้น ถ้าฉุกเฉินธรรมดา ฉุกเฉินไม่รุนแรง หรือแบบทั่วไปไม่สามารถใช้สิทธินี้ได้
สําหรับอาการฉุกเฉินวิกฤตที่สามารถเข้ารับสิทธิรักษาฟรี คือ1.หัวใจหยุดเต้น ไม่หายใจ ไม่ตอบสนองต่อการเรียกหรือกระตุ้น ไม่มีชีพจร จําเป็นต้องได้รับการกู้ชีพทันที2.การรับรู้ สติเปลี่ยนไป บอกเวลา สถานที่ คนที่คุ้นเคยผิดอย่างเฉียบพลัน3.ระบบหายใจ ไม่สามารถหายใจได้ปกติ หายใจเร็ว แรง และลึก หายใจมีเสียงดังผิดปกติ พูดได้แค่สั้นๆ หรือร้องไม่ออก ออกเสียงไม่ได้ สําลักอุดทางเดินหายใจกับมีอาการเขียวคล้ํา4.ระบบไหลเวียนเลือดวิกฤติอย่างน้อย2ข้อ คือ ตัวเย็นและซีด เหงื่อแตกจนท่วมตัว หมดสติชั่ววูบ หรือวูบเมื่อลุกยืนขึ้น5.อวัยวะฉีกขาด เสียเลือดมาก เสี่ยงต่อการพิการ และ6.อาการอื่นๆ ที่มีภาวะเสี่ยงต่อชีวิตสูง เช่น เจ็บหน้าอกรุนแรงแขนขาอ่อนแรงทันทีทันใดหรือกําลังชักขณะแรกรับที่จุดคัดแยก
อย่างไรก็ตาม ได้กําชับให้สถาบันการแพทย์ฉุกเฉินแห่งชาติและโรงพยาบาลทุกแห่ง ช่วยกันสร้างความเข้าใจและประชาสัมพันธ์ให้ประชาชนทราบอาการวิกฤตฉุกเฉินที่เข้าเกณฑ์ใช้สิทธิ์ “เจ็บป่วยฉุกเฉินวิกฤติ มีสิทธิทุกที่” หากประชาชนมีข้อสงสัยเกี่ยวกับการใช้สิทธิUCEPสอบถามได้ที่ศูนย์ประสานคุ้มครองสิทธิผู้ป่วยฉุกเฉินวิกฤติ โทร. 02 872 1669 ตลอด 24 ชั่วโมง
******************************************** 3พฤศจิกายน 2560
รัฐบาลไทย-ข่าวทำเนียบรัฐบาล-ก.อุตฯ จัดกิจกรรม“ ร้อยดวงใจเป็นดอกไม้ถวายเพื่อพ่อ”จำนวน 9,999 ดอก เพื่อถวายความจงรักภักดี และแสดงความอาลัย แด่พระบาทสมเด็จพระปรมินทรมหาภูมิพลอดุลยเดช
วันพฤหัสบดีที่ 1 มิถุนายน 2560
ก.อุตฯ จัดกิจกรรม“ ร้อยดวงใจเป็นดอกไม้ถวายเพื่อพ่อ”จํานวน 9,999 ดอก เพื่อถวายความจงรักภักดี และแสดงความอาลัย แด่พระบาทสมเด็จพระปรมินทรมหาภูมิพลอดุลยเดช
ก.อุตฯ จัดกิจกรรม“ ร้อยดวงใจเป็นดอกไม้ถวายเพื่อพ่อ”จํานวน 9,999 ดอก เพื่อถวายความจงรักภักดี และแสดงความอาลัย แด่พระบาทสมเด็จพระปรมินทรมหาภูมิพลอดุลยเดช
นายสมชาย หาญหิรัญ ปลัดกระทรวงอุตสาหกรรม กล่าวในการเป็นประธานในพิธีเปิดกิจกรรม“ร้อยดวงใจเป็นดอกไม้ถวายเพื่อพ่อ”การฝึกอบรมการประดิษฐ์ดอกไม้จันทน์ ร่วมงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช ว่า การจัดกิจกรรมในครั้งนี้เป็นการรวมพลัง ร่วมแรง ร่วมใจของข้าราชการและเจ้าหน้าที่ของกระทรวงอุตสาหกรรมที่ต้องการแสดงความจงรักภักดี ความอาลัย และเป็นการน้อมรําลึกถึงพระมหากรุณาธิคุณของพระองค์ท่าน ตลอดจนเพื่อให้การจัดงานพระราชพิธีถวายพระเพลิงพระบรมศพฯ เป็นไปอย่างสมพระเกียรติ สามารถเข้าถึงกิจกรรม และมีส่วนร่วมแสดงออกถึงความรู้รักสามัคคีของคนในชาติ
ด้านนายพสุ โลหารชุน อธิบดีกรมส่งเสริมอุตสาหกรรม ในฐานะของผู้จัดกิจกรรม กล่าวเสริมว่า การจัดฝึกอบรมเชิงปฏิบัติการประดิษฐ์ดอกไม้จันทน์ให้กับข้าราชการและเจ้าหน้าที่ของกระทรวงอุตสาหกรรม ตามหลักเศรษฐกิจพอเพียง เพื่อใช้ร่วมงานพระราชพิธีถวายพระบรมศพ จํานวน 9,999 ดอก เป็นดอกไม้ 5 ประเภท ประกอบด้วย ดอกดารารัตน์ ดอกชบาทิพย์ ดอกลิลลี่ ดอกกุหลาบ และดอกพุดตาน โดยวิทยากรจากกรมส่งเสริมอุตสาหกรรมเป็นผู้ฝึกสอนให้กับข้าราชการ และเจ้าหน้าที่ของกระทรวงฯ ซึ่งจะเป็นผู้แทนจากหน่วยของกระทรวงฯ รวมทั้งสถาบันเครือข่าย 11 สถาบัน ร่วม 1,000 คน โดยเมื่อช่วงเช้าที่ผ่านมา (1มิ.ย.) มีคณะผู้บริหารระดับสูงของกระทรวงอุตสาหกรรม ข้าราชการ และเจ้าหน้าที่เข้าร่วมงาน สําหรับกิจกรรมนี้กําหนดจัดขึ้นตั้งแต่วันที่ 1-14 มิถุนายน 2560 เวลา 08.30-16.30 น.(ในวันและเวลาราชการ) ณ บริเวณห้องโถงชั้น 1 อาคารสํานักงานปลัดกระทรวงอุตสาหกรรม.
รัฐบาลไทย-ข่าวทำเนียบรัฐบาล-ปลัดกระทรวงดิจิทัลฯ ตรวจเยี่ยมให้กำลังใจข้าราชการและเจ้าหน้าที่ ที่ร่วมปฏิบัติภารกิจ กอร.
วันพฤหัสบดีที่ 2 พฤศจิกายน 2560
ปลัดกระทรวงดิจิทัลฯ ตรวจเยี่ยมให้กําลังใจข้าราชการและเจ้าหน้าที่ ที่ร่วมปฏิบัติภารกิจ กอร.
ปลัดกระทรวงดิจิทัลฯ
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอี) ในฐานะประธานคณะทํางานบูรณาการด้านเทคโนโลยีสารสนเทศและการติดต่อสื่อสาร เดินทางตรวจเยี่ยมให้กําลังใจข้าราชการและเจ้าหน้าที่หน่วยงานในสังกัดกระทรวงดิจิทัลฯ ที่ร่วมปฏิบัติภารกิจในกองอํานวยการร่วมพระราชพิธีถวายพระเพลิง พระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร (กอร.) ทั้งนี้ ผู้แทนกระทรวงดิจิทัลฯ และหน่วยงานในสังกัดฯ ที่เกี่ยวข้อง ได้แก่ บริษัท ทีโอที จํากัด (มหาชน) และบริษัท กสท โทรคมนาคม จํากัด (มหาชน) ได้ร่วมปฏิบัติภารกิจใน กอร. ตั้งแต่วันที่ 26 กันยายน 2560 เป็นต้นมาจนถึงปัจจุบัน เมื่อวันที่ 29 ตุลาคม 2560 ณ ศาลาว่าการกลาโหม ถนนสนามไชย เขตพระนคร กรุงเทพฯ
***********************
รัฐบาลไทย-ข่าวทำเนียบรัฐบาล-โฆษก ศบค. แนะการออกกำลังกาย “เดิน” ปลอดภัย ที่สุดในขณะนี้ หาก วิ่ง ต้องไม่ใส่หน้ากาก N95 เว้นระยะห่าง 10 เมตร ป้องกันละอองฝอยจากการหายใจแรง
วันพุธที่ 6 พฤษภาคม 2563
โฆษก ศบค. แนะการออกกําลังกาย “เดิน” ปลอดภัย ที่สุดในขณะนี้ หาก วิ่ง ต้องไม่ใส่หน้ากาก N95 เว้นระยะห่าง 10 เมตร ป้องกันละอองฝอยจากการหายใจแรง
โฆษก ศบค. แนะการออกกําลังกาย “เดิน” ปลอดภัย ที่สุดในขณะนี้ หาก วิ่ง ต้องไม่ใส่หน้ากาก N95 เว้นระยะห่าง 10 เมตร ป้องกันละอองฝอยจากการหายใจแรง
วันนี้ (6 พ.ค. 63) เวลา 11.30 น. ณ ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) โถงกลาง ตึกสันติไมตรี ทําเนียบรัฐบาล นายแพทย์ทวีศิลป์ วิษณุโยธิน โฆษก ศบค. ตอบคําถามสื่อมวลชนผ่านโซเซียลมีเดียช่วงการแถลงข่าวของศูนย์ข่าวโควิด-19 และสรุปสาระสําคัญ ดังนี้
โฆษก ศบค. ชี้แจงกรณีสถานประกอบการไม่ปฏิบัติตามมาตรการ ย่อมมีบทลงโทษตามกฎหมาย โดยเจตนาของการกําหนดโทษนั้นมีจุดมุ่งหมายให้ทุกคนร่วมมือปฏิบัติตาม เพื่อลดการแพร่กระจายของเชื้อไวรัสโควิด-19 ทั้งต่อตนเอง ครอบครัวและสังคม หากประชาชนละเลยไม่ให้ความร่วมมือ อาจมีบทลงโทษที่ไม่ใช่การใช้กฎหมาย เช่น ผู้ใหญ่บ้าน อําเภอสิเกา จังหวัดตรัง ลงโทษผู้ไม่สวมหน้ากากอนามัยเมื่อสัญจรผ่านจุดคัดกรองด้วยการวิดพื้น กระโดดตบ ประสบความสําเร็จไม่พบผู้กระทําผิดซ้ํา ถือว่าเป็นการตักเตือนในรูปแบบของ ญาติ พี่น้อง คนในชุมชน
ทั้งนี้ โฆษก ศบค. ยังกล่าวถึงร้านค้า สถานประกอบการ ตลาด ยังคงพบพ่อค้า แม่ค้าสวมใส่หน้ากากอนามัยแบบผิดวิธี คือ ไม่ครอบจมูกและปาก อาจทําให้ระหว่างการพูดคุยมีสารคัดหลั่งกระเด็น มีละอองฝอยติดอยู่ตามสินค้าเมื่อหยิบจับ จึงยังต้องขอความร่วมมือให้ปฏิบัติตามมาตรการอย่างเคร่งครัด ทั้งนี้ ประชาชนทั่วไปสามารถตักเตือนกันเอง โดยไม่ต้องรอให้เจ้าหน้าที่ตักเตือน
โฆษก ศบค. ยังแนะว่าวิธีการออกกําลังกายที่ดีที่สุดในตอนนี้คือการเดิน โดยสวมใส่หน้ากากอนามัย หลังมาตรการผ่อนปรนให้มีการเปิดสวนสาธารณะ เพื่อให้ประชาชนพักผ่อนหย่อนใจและออกกําลังกาย กรณีการวิ่งนั้น การสวมใส่หน้ากากอนามัยควรเป็นหน้ากากที่ไม่ใช่แบบ N95 เพราะหากออกแรงวิ่งมาก อาจทําให้มีออกซิเจนไม่เพียงพอ จึงไม่แนะนําให้สวมใส่หน้ากากอนามัยขณะวิ่งตามที่กรมอนามัยได้เตือน นอกจากนี้ ยังต้องสังเกตรอบข้างระหว่างวิ่งว่า มีคนอยู่ใกล้ในระยะ 10 เมตรหรือไม่ เนื่องจากหากพื้นที่ไม่เพียงพอ ละอองฝอยที่เกิดขึ้นจากการหายใจเร็ว หรือ ใช้ปากหายใจ จะกระจายไปด้านหลังในระยะ 10 เมตร ยืนยันว่าวิธีการเดินเป็นวิธีที่ปลอดภัยในช่วงเวลานี้ ถือเป็นการออกกําลังกายเช่นเดียวกัน
สุดท้ายนี้ โฆษก ศบค. ได้ฝากถึงประชาชนเนื่องจากวันนี้เป็นวันวิสาขบูชา ตามมติของมหาเถรสมาคม ขอเชิญชวนพุทธศาสนิกชนเวียนเทียนที่บ้าน ตั้งจิตอธิษฐานบูชาพระรัตนตรัย ตั้งมั่นนําคุณธรรมแห่งพระรัตนตรัยมาปฏิบัติ ร่วมกันขอพรให้ไม่มีโรคภัยไข้เจ็บและทําจิตภาวนาให้ทุกคนปลอดภัย ให้ประเทศไทยผ่านวิกฤตนี้ไปด้วยกัน
-----------------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-รมว.วธ.บวงสรวงและวางศิลาฤกษ์อาคารจัดแสดงพิพิธภัณฑสถานแห่งชาติ บ้านเก่า จังหวัดกาญจนบุรี
วันจันทร์ที่ 26 มิถุนายน 2560
รมว.วธ.บวงสรวงและวางศิลาฤกษ์อาคารจัดแสดงพิพิธภัณฑสถานแห่งชาติ บ้านเก่า จังหวัดกาญจนบุรี
นายวีระ โรจน์พจนรัตน์ รัฐมนตรีว่าการกระทรวงวัฒนธรรม เป็นประธานในพิธีบวงสรวงและวางศิลาฤกษ์อาคารจัดแสดงพิพิธภัณฑสถานแห่งชาติ บ้านเก่า จังหวัดกาญจนบุรี
วันศุกร์ที่ ๒๓ มิถุนายน ๒๕๖๐ เวลา ๐๘.๐๐ น. ณ พิพิธภัณฑสถานแห่งชาติ บ้านเก่าจังหวัดกาญจนบุรี นายวีระ โรจน์พจนรัตน์ รัฐมนตรีว่าการกระทรวงวัฒนธรรม เป็นประธานในพิธีบวงสรวงและวางศิลาฤกษ์อาคารจัดแสดงพิพิธภัณฑสถานแห่งชาติ บ้านเก่า จังหวัดกาญจนบุรี
พิธีบวงสรวงและวางศิลาฤกษ์อาคารจัดแสดงพิพิธภัณฑสถานแห่งชาติ บ้านเก่า เริ่มขึ้นในเวลา ๐๙.๓๙ น. โดยนายวีระ โรจน์พจนรัตน์ รัฐมนตรีว่าการกระทรวงวัฒนธรรม ประธานพิธี จุดธูป-เทียน บูชาพระฤกษ์โต๊ะเครื่องสังเวย พราหมณ์อ่านโองการบวงสรวงบูชาฤกษ์ ประธานพิธี จุดธูป-เทียน บูชาพระรัตนตรัย พระสงฆ์สวดเจริญพระพุทธมนต์ จากนั้น เวลา ๑๐.๓๐ น. ประธานพิธีเดินไปยังมณฑลพิธีวางศิลาฤกษ์ เจิมแผ่นศิลาฤกษ์ ไม้มงคล ๙ ชนิด แผ่นอิฐทอง – นาค – เงิน - พลอย ๙ สี วางไม้มงคล ๙ ชนิด วางแผ่นอิฐทอง – นาค - เงิน และวางแผ่นศิลาฤกษ์ ในเวลา ๑๐.๓๙ น.
ปัจจุบันพิพิธภัณฑสถานแห่งชาติ บ้านเก่า มีสภาพทรุดโทรม ประกอบกับในระยะหลังมีการศึกษาค้นคว้าทางโบราณคดีในพื้นที่จังหวัดกาญจนบุรีและพื้นที่ใกล้เคียงมากขึ้น จนช่วยขยายองค์ความรู้เกี่ยวกับ“บ้านเก่า” และเรื่องราวสมัยก่อนประวัติศาสตร์ในพื้นที่ลุ่มน้ําแควน้อย – แควใหญ่ออกไปอย่างกว้างขวาง กรมศิลปากรจึงได้ดําเนินโครงการพัฒนาพิพิธภัณฑสถานแห่งชาติ บ้านเก่า กําหนดแล้วเสร็จภายในระยะเวลา ๓ ปี เริ่มต้นโครงการตั้งแต่ พ.ศ. ๒๕๖๐ ซึ่งจะทําให้ผู้ที่เข้ามาใช้บริการได้รับความรู้มากยิ่งขึ้น ด้วยการจัดแสดงที่ทันสมัย เพื่อให้เป็นพิพิธภัณฑสถานแห่งชาติที่จัดแสดงเรื่องราวทางประวัติศาสตร์ โบราณคดี เป็นศูนย์ข้อมูลทางวิชาการโบราณคดีสมัยก่อนประวัติศาสตร์ที่สําคัญของประเทศ และสมบูรณ์ที่สุดของภูมิภาคอาเซียน เป้าหมายการดําเนินการ ได้แก่ การก่อสร้างอาคารนิทรรศการถาวรเป็นอาคาร คสล. ๓ ชั้น มีลักษณะทางสถาปัตยกรรมเป็นรูปทรงสี่เหลี่ยม ที่ได้รับแรงบันดาลใจมาจากหลุมขุดค้นทางโบราณคดี สําหรับใช้เป็นอาคารจัดแสดงนิทรรศการถาวร นอกจากนี้จะทําการปรับปรุงอาคารพิพิธภัณฑ์หลังเดิม เพื่อใช้เป็นสํานักงาน คลังเก็บโบราณวัตถุ และส่วนบริการต่างๆ ส่วนการจัดนิทรรศการถาวร มีเนื้อหาเน้นเรื่องโบราณคดีสมัยก่อนประวัติศาสตร์ที่บ้านเก่าและแหล่งโบราณคดีที่เกี่ยวข้อง
โดยแสดงให้เห็นถึงการสํารวจพบแหล่งโบราณคดีบ้านเก่า หลักฐานและองค์ความรู้เกี่ยวกับคนที่บ้านเก่า ในสมัยก่อนประวัติศาสตร์ ตลอดจนพัฒนาการของผู้คนในลุ่มน้ําแควน้อย– แควใหญ่ ที่สืบเนื่องมาจากสมัยหินเก่าสู่สมัยหินใหม่ โดยนําโบราณวัตถุที่ค้นพบจากแหล่งโบราณคดีบ้านเก่าและแหล่งร่วมสมัยมาเป็นสื่อจัดแสดงร่วมกับสื่อจัดแสดงสมัย ใหม่ เช่น หุ่นจําลอง ฉากไดโอรามา วีดิทัศน์ เป็นต้น
รัฐบาลไทย-ข่าวทำเนียบรัฐบาล-กรุงไทยจัดลุ้นทองทุกสัปดาห์ เมื่อใช้แอปพลิเคชั่นเป๋าตุงกรุงไทย
วันจันทร์ที่ 14 พฤษภาคม 2561
กรุงไทยจัดลุ้นทองทุกสัปดาห์ เมื่อใช้แอปพลิเคชั่นเป๋าตุงกรุงไทย
กรุงไทยจัดโปรโมชั่นพิเศษสําหรับร้านค้าเพียงรับชําระเงินผ่านแอปพลิเคชั่น เป๋าตุง กรุงไทย ได้สิทธิลุ้นทองคําทุกสัปดาห์ๆ ละ 5 รางวัลรวมมูลค่าเกือบ 1 ล้านบาท
กรุงไทยจัดโปรโมชั่นพิเศษสําหรับร้านค้าเพียงรับชําระเงินผ่านแอปพลิเคชั่น เป๋าตุง กรุงไทย ได้สิทธิลุ้นทองคําทุกสัปดาห์ๆ ละ 5 รางวัลรวมมูลค่าเกือบ 1 ล้านบาทพิเศษสําหรับร้านค้าที่สมัครเป๋าตุง กรุงไทย และรับชําระเงินผ่านแอปฯ ครั้งแรก รับทันที 5 สิทธิ ระหว่าง15 พฤษภาคม –15สิงหาคม 2561
นางอรนุช ศิรประภา ผู้ช่วยกรรมการผู้จัดการใหญ่อาวุโส สายงานกลยุทธ์และผลิตภัณฑ์รายย่อย ธนาคารกรุงไทย เปิดเผยว่าจากการที่ธนาคารได้พัฒนาแอพลิเคชั่น “เป๋าตุงกรุงไทย” สําหรับร้านค้าในการรับชําระเงินผ่าน QR Codeได้อย่างสะดวกสบายโดยสามารถรับชําระเงินของทุกธนาคาร รวมทั้งมีการแจ้งเตือนร้านค้าทันทีเมื่อเงินเข้า และมีการสรุปยอดขายรายวัน ทําให้สามารถบริหารจัดการยอดขายและสต็อกสินค้าได้อย่างมีประสิทธิภาพนั้น
ล่าสุด ธนาคารได้จัดโปรโมชั่นพิเศษระหว่างวันที่ 15 พฤษภาคม –15สิงหาคม 2561โดย ร้านค้าที่รับเงินผ่านแอปพลิเคชั่น เป๋าตุง กรุงไทย ที่มียอดเงินตั้งแต่ 20 บาทต่อรายการ จะได้สิทธิในการลุ้นรางวัล 1 สิทธิ ต่อ 1 รายการและหากร้านค้าที่สมัครใหม่และรับเงินผ่านแอปฯ ครั้งแรก จะได้รับสิทธิในการลุ้นรางวัลเป็น 5 สิทธิ จับรางวัลทุกสัปดาห์ๆ ละ 5 รางวัล ได้แก่ สร้อยคอทองคําหนัก 1 บาท มูลค่า 20,250 บาทครั้งละ 2 รางวัล และสร้อยคอทองคําหนัก 2 สลึง มูลค่า 10,125 บาท ครั้งละ 3 รางวัล รวมทั้งสิ้น65รางวัล มูลค่ารวม921,375บาทโดยธนาคารจะประกาศรายชื่อผู้โชคดีทุกสัปดาห์ที่เว็บไซต์ www.ktb.co.th
นางอรนุช ศิรประภา กล่าวต่อไปว่า ร้านค้าที่สนใจร่วมลุ้นรางวัลสามารถสมัครใช้แอปพลิเคชั่นเป๋าตุง กรุงไทย ได้ที่ธนาคารกรุงไทยทุกสาขา โดยใช้บัญชีเงินฝากที่ผูกบริการพร้อมเพย์ สอบถามรายละเอียดเพิ่มเติมได้ที่ Krungthai Call Center 02-111-1111
ฝ่ายสื่อสารองค์กรและภาพลักษณ์
โทร. 0-2208-4176-78
รัฐบาลไทย-ข่าวทำเนียบรัฐบาล-ทส. รวมใจร่วมสวดมนต์ข้ามปี ต้อนรับปีใหม่ พุทธศักราช 2560
วันอาทิตย์ที่ 1 มกราคม 2560
ทส. รวมใจร่วมสวดมนต์ข้ามปี ต้อนรับปีใหม่ พุทธศักราช 2560
กระทรวงทรัพยากรธรรมชาติและสิ่งแวดล้อม  นําคณะผู้บริหารระดับสูง ข้าราชการ พนักงานและเจ้าหน้าที่ในสังกัดกระทรวงฯ ณ วัดไตรมิตรวิทยารามวรวิหาร
คืนวันเสาร์ที่ 31 ธันวาคม 2559 เวลา 21.00 น. พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานฝ่ายฆราวาส นําคณะผู้บริหารระดับสูง ข้าราชการ พนักงานและเจ้าหน้าที่ในสังกัดกระทรวงฯ ตลอดจนพุทธศาสนิกชนทุกหมู่เหล่า ร่วมสวดมนต์ข้ามปี ต้อนรับปีใหม่พุทธศักราช 2560 เพื่อเป็นสิริมงคลรับปีใหม่ ณ วัดไตรมิตรวิทยารามวรวิหาร กรุงเทพมหานคร โดยมี สมเด็จพระพุฒาจารย์ เจ้าอาวาสวัดไตรมิตรวิทยารามวรวิหาร เจ้าคณะใหญ่หนตะวันออก กรรมการมหาเถรสมาคม เป็นประธานฝ่ายสงฆ์ในพิธีดังกล่าว
รัฐบาลไทย-ข่าวทำเนียบรัฐบาล-สธ.เปิดคลินิกหมอครอบครัวศูนย์สุขภาพชุมชนเมือง ตำบลบางริ้น จ.ระนอง ให้คำปรึกษาด้านสุขภาพผ่านโทรศัพท์มือถือ
วันจันทร์ที่ 28 สิงหาคม 2560
สธ.เปิดคลินิกหมอครอบครัวศูนย์สุขภาพชุมชนเมือง ตําบลบางริ้น จ.ระนอง ให้คําปรึกษาด้านสุขภาพผ่านโทรศัพท์มือถือ
กระทรวงสาธารณสุข เปิดคลินิกหมอครอบครัว ศูนย์สุขภาพชุมชนเมือง ตําบลบางริ้น จังหวัดระนอง เน้นส่งทีมแพทย์ดูแลผู้ป่วยถึงบ้าน และให้คําปรึกษาด้านสุขภาพผ่านทางโทรศัพท์มือถือ เพิ่มโอกาสเข้าถึงการบริการด้านสุขภาพ
ภายใต้สโลแกน “บริการทุกคน ทุกอย่าง ทุกที่ ทุกเวลาด้วยเทคโนโลยี”
วันนี้ (28 สิงหาคม 2560) นายแพทย์โสภณ เมฆธน ปลัดกระทรวงสาธารณสุข ให้สัมภาษณ์ภายหลังตรวจเยี่ยมโรงพยาบาลส่งเสริมสุขภาพตําบลบางริ้น และเปิดคลินิกหมอครอบครัว ศูนย์สุขภาพชุมชนเมือง ตําบลบางริ้น จังหวัดระนอง ว่า รัฐบาลและกระทรวงสาธารณสุขให้ความสําคัญกับนโยบาย “คลินิกหมอครอบครัว” ที่ช่วยลดความเหลื่อมล้ํา สร้างโอกาสเข้าถึงบริการของรัฐที่มีคุณภาพทัดเทียมกัน โดยพัฒนาระบบบริการปฐมภูมิที่ใกล้ชิดกับประชาชนจัดเป็นคลินิกหมอครอบครัว มีแพทย์เฉพาะทางด้านเวชศาสตร์ครอบครัว และทีมสหวิชาชีพดูแลประชากร 10,000 คนต่อ 1 ทีม ขณะนี้ทั่วประเทศมีคลินิกหมอครอบครัวแล้ว 596 ทีมใน 12 เขตสุขภาพ ครอบคลุม 76 จังหวัด โดยในปี 2561 จะขยายบริการเพิ่มให้ได้ 996 ทีม รวมทั้งเพิ่มโรงพยาบาลที่ผลิตแพทย์เวชศาสตร์ครอบครัวอีก 71 แห่ง สามารถผลิตแพทย์ได้เพิ่มจากปีละ 270 คนเป็น 500 คน เพื่อให้มีแพทย์ในคลินิกหมอครอบครัวเพิ่มขึ้น และในอีก 10 ปีจะมีหมอครอบครัว 6,500 ทีม ดูแลประชาชน 65 ล้านคน
นอกจากนี้ ยังมีบูรณาการการทํางานคลินิกหมอครอบครัวร่วมกับคณะกรรมการพัฒนาคุณภาพชีวิตระดับอําเภอ (District Health Board) และโรงพยาบาลส่งเสริมสุขภาพตําบล (รพ.สต.) ติดดาว ซึ่งจะทําให้ประชาชนมีส่วนร่วมในการดูแลสุขภาพมากขึ้น จากการประเมินผลการดําเนินงาน ของคลินิกหมอครอบครัวเห็นผลชัดเจนใน 3 เรื่อง คือ 1.ช่วยลดการใช้บริการที่โรงพยาบาลใหญ่ได้ถึงร้อยละ 60 ทําให้แพทย์สามารถเน้นการดูแลเฉพาะทางได้ 2.ลดเวลารอคอยในโรงพยาบาลใหญ่จาก 172 นาทีเหลือ 44 นาที และ3.ลดค่าใช้จ่ายของประชาชนในการเดินทางไปโรงพยาบาล 1,655 บาทต่อปี
สําหรับคลินิกหมอครอบครัว ศูนย์สุขภาพชุมชนเมือง ตําบลบางริ้น มีแพทย์เวชศาสตร์ครอบครัว 3 คน เภสัชกร 1 คน นักกายภาพบําบัด 1 คน พยาบาลวิชาชีพ 6 คน ทันตาภิบาล 1 คน นักวิชาการสาธารณสุข 1 คน  มีศูนย์สุขภาพชุมชนเมืองบางริ้นเป็นแม่ข่าย รับผิดชอบประชากร 30,165 คน แบ่งเป็นศูนย์สุขภาพชุมชนเมืองบางริ้นรับผิดชอบประชากร 11,041 คน รพ.สต.มิตรภาพรับผิดชอบประชากร 11,868 คน และรพ.สต.ทรายแดง รับผิดชอบ 7,256 คน โดยเริ่มดําเนินการ 1 ตุลาคม 2559 ภายใต้สโลแกน “บริการทุกคน ทุกอย่าง ทุกที่ ทุกเวลาด้วยเทคโนโลยี” และปรับเปลี่ยนการทํางานตามปัญหาในพื้นที่
การให้บริการของคลินิกหมอครอบครัว ส่วนใหญ่จะตั้งในพื้นที่ประชาชนอาศัยอยู่หนาแน่นไปมาสะดวก พบมารับบริการด้วยโรคความดันโลหิตสูง เบาหวาน โรคระบบทางเดินอาหาร ไข้หวัด และมาลาเรีย ตามลําดับ นอกจากนี้ ยังลงพื้นที่ส่งเสริมสุขภาพและลดปัจจัยเสี่ยงด้านสุขภาพครอบคลุมตลอดช่วงอายุวัย เน้นการมีทีมดูแลถึงที่บ้าน โดยเฉพาะผู้สูงอายุและกลุ่มคนที่อยู่ในภาวะเปราะบางต้องพึ่งพาผู้อื่น ได้แก่ ผู้พิการ ผู้ป่วยติดบ้าน ติดเตียง ผู้ป่วยระยะสุดท้าย เด็กพิเศษ เป็นต้น ให้คําปรึกษาแนะนําโดยประชาชนผ่านทางโทรศัพท์มือถือ จัดตั้งไลน์กลุ่ม อสม.ที่เข้าถึงได้ง่าย ตลอดจนประสานกรณีต้องส่งผู้ป่วยให้เป็นไปอย่างราบรื่น ผู้รับบริการมีความอุ่นใจและติดตามอาการหลังเจ็บป่วย
******************************* 28 สิงหาคม 2560
รัฐบาลไทย-ข่าวทำเนียบรัฐบาล-รมต.เทวัญ ตรวจสอบการจำหน่ายดอกไม้ ที่ตลาดไท  ห่วงผู้บริโภคได้รับอันตรายจากสารปนเปื้อน
วันพฤหัสบดีที่ 13 กุมภาพันธ์ 2563
รมต.เทวัญ ตรวจสอบการจําหน่ายดอกไม้ ที่ตลาดไท  ห่วงผู้บริโภคได้รับอันตรายจากสารปนเปื้อน
รมต.เทวัญ ตรวจสอบการจําหน่ายดอกไม้ ที่ตลาดไท  ห่วงผู้บริโภคได้รับอันตรายจากสารปนเปื้อน
วันนี้ (13 ก.พ.63) เวลา 09.00 น. ที่ตลาดไท จ.ปทุมธานี นายเทวัญ ลิปตพัลลภ รัฐมนตรีประจําสํานักนายกรัฐมนตรี พร้อมด้วย นายณัฏฐชัย ศรีรุ่งสุขพินิจ ที่ปรึกษารัฐมนตรีประจําสํานักนายกรัฐมนตรี พล.ต.ต.ประสิทธิ์ เฉลิมวุฒิศักดิ์ เลขาธิการคณะกรรมการคุ้มครองผู้บริโภค นําคณะเจ้าหน้าที่สํานักงานคณะกรรมการคุ้มครองผู้บริโภค ซึ่งบูรณาการความร่วมมือกับกรมการค้าภายใน สํานักงานจังหวัดปทุมธานี อําเภอคลองหลวง เทศบาลเมืองท่าโขลง สมาพันธ์ชมรมคุ้มครองผู้บริโภค และตลาดไท ลงพื้นที่ตรวจสอบการจําหน่ายดอกไม้แก่ประชาชนในช่วงเทศกาลวาเลนไทน์ ในกิจกรรม “วาเลนไทน์สุขใจ ดอกไม้ไร้สารพิษ”
ในวันที่ 14 กุมภาพันธ์ ของทุกปี ซึ่งตรงกับวันวาเลนไทน์หรือวันแห่งความรัก ผู้บริโภคนิยมหาซื้อดอกไม้ โดยเฉพาะดอกกุหลาบซึ่งเป็นสัญลักษณ์ของวันวาเลนไทน์มอบให้แก่กัน ซึ่งการจําหน่ายดอกไม้เป็นจํานวนมาก จําเป็นต้องมีการรักษาความสวยงามของดอกไม้ให้สดอยู่เสมอ อาจมีผู้ประกอบการบางกลุ่มใส่สารฟอร์มาลีนเพื่อรักษาความสดของดอกไม้ ซึ่งอาจเป็นอันตรายต่อผู้บริโภค สํานักงานคณะกรรมการคุ้มครองผู้บริโภคจึงได้ร่วมกับห้องปฏิบัติการวิทยาศาสตร์ตรวจสารเคมีตกค้างของตลาดไท ซึ่งได้รับการรับรองมาตรฐานจากกรมวิทยาศาสตร์การแพทย์ กระทรวงสาธารณสุข สุ่มตัวอย่างดอกไม้สดที่จําหน่ายในช่วงเทศกาลวาเลนไทน์ เพื่อตรวจสอบการเจือปนของสารฟอร์มาลีน รวมทั้งยังตรวจสอบการแสดงราคาจําหน่ายดอกไม้สด ต้องมีความชัดเจน และไม่ตั้งราคาเกินจริง
รัฐมนตรีประจําสํานักนายกรัฐมนตรี กล่าวภายหลังการลงพื้นที่ว่า จากการทดสอบหาฟอร์มาลีนในดอกไม้และน้ําที่แช่ในดอกไม้ โดยใช้ชุดทดสอบ (Test Kit) ของกรมวิทยาศาสตร์การแพทย์ ได้สุ่มตรวจดอกไม้ที่รอจําหน่าย 15 ร้าน 30 ตัวอย่าง ในตลาดดอกไม้ที่บริเวณตลาดไท จ.ปทุมธานี พบว่าภายหลังใช้ชุดทดสอบกับทุกร้านที่สุ่มตรวจ ไม่พบสารฟอร์มาลีนเจือปนดอกไม้ที่จําหน่ายแต่อย่างใด จึงขอให้ประชาชนมั่นใจว่าหากซื้อดอกไม้จากตลาดไท ซึ่งเป็นตลาดค้าส่งแห่งใหญ่ของไทย มีความปลอดภัย ไม่เป็นอันตรายอย่างแน่นอน ทั้งนี้ รัฐมนตรีประจําสํานักนายกรัฐมนตรียังได้เน้นย้ํากลุ่มผู้ประกอบการทุกร้านที่จําหน่ายดอกไม้ ไม่ใส่สารฟอร์มาลีน และขอให้แสดงราคาสินค้าเพื่อความเป็นธรรมแก่ผู้บริโภค
....................................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-ข่าวดี‼️เริ่มจ่ายเงินเข้า e-Money บัตรสวัสดิการแห่งรัฐแล้ว
วันพฤหัสบดีที่ 22 สิงหาคม 2562
ข่าวดี!!️เริ่มจ่ายเงินเข้า e-Money บัตรสวัสดิการแห่งรัฐแล้ว
..
1. ช่วยเหลือค่าครองชีพ 500 บ./คน/เดือน
• ผู้มีสิทธิที่มีเลขประชาชนขึ้นต้นด้วย 31 33 37 38 39 โอนเงิน 21 ส.ค.62 และ 6 ก.ย.62
• ผู้มีสิทธิที่มีเลขประชาชนขึ้นต้นด้วย 32 34 35 36 โอนเงิน 22 ส.ค.62 และ 7 ก.ย.62
• ผู้มีสิทธิที่มีเลขประชาชนขึ้นต้นด้วย 1 2 4 5 8 โอนเงิน 23 ส.ค.62 และ 8 ก.ย.62
2. ช่วยเหลือผู้สูงอายุ 500 บ./คน/เดือน และค่าเลี้ยงดูบุตร 300 บ./คน/เดือน โอนเงิน 24 ส.ค.62 และ 9 ก.ย.62
☎️Call Center 0 2109 2345
ภาพ / ข่าว : กลุ่มสื่อสารเชิงกลยุทธ์ สํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-รมช.ธรรมนัส เปิดงานวันดินโลก ประจำปี 2562
วันศุกร์ที่ 20 ธันวาคม 2562
รมช.ธรรมนัส เปิดงานวันดินโลก ประจําปี 2562
รมช.ธรรมนัส เปิดงานวันดินโลก ประจําปี 2562 พร้อมมอบปัจจัยการผลิต และพบปะเกษตรกร ณ จังหวัดขอนแก่น
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานพิธีเปิดงานวันดินโลก ประจําปี 2562 พร้อมมอบปัจจัยการผลิต และพบปะเกษตรกร ณ เทศบาลตําบลนาแพง อําเภอโคกโพธิ์ไชย จังหวัดขอนแก่น ว่า นับตั้งแต่ได้มีการประกาศรับรองตั้งแต่ปี 2557 เป็นต้นมา ให้วันที่ 5 ธันวาคม เป็นวันดินโลก FAO โดยกลุ่มสมัชชาความร่วมมือทรัพยากรดินโลก หรือ Global Soil Partnership : GSP ได้จัดกิจกรรมวันดินโลกเป็นประจําทุกปี เพื่อให้เป็นวาระในการสื่อความสําคัญของทรัพยากรดินให้เป็นที่รับทราบในวงกว้าง ไม่จํากัดอยู่เพียงแต่กลุ่มของนักวิชาการหรือเกษตรกรเท่านั้น ด้วยเล็งเห็นว่าทรัพยากรดินมีความเกี่ยวข้องสัมพันธ์กับการดํารงชีวิตประจําวันของมนุษย์และสัตว์ดังที่ได้กล่าวในเบื้องต้นแล้ว การใช้ที่ดินผิดประเภท ขาดการอนุรักษ์ จะก่อให้เกิดปัญหาความเสื่อมโทรมของดิน ที่ส่งผลต่อคุณภาพ กําลังการผลิตของดินและกระทบต่อความมั่นคงทางอาหารของมนุษย์ ซึ่งหากดินมีความเสื่อมโทรมที่รุนแรง การฟื้นฟูดินให้สามารถนํากลับมาใช้ประโยชน์เหมือนเดิมจะทําได้ยากขึ้น
ดังนั้น กระทรวงเกษตรและสหกรณ์ โดยกรมพัฒนาที่ดินจึงได้จัดงานวันดินโลกขึ้น โดยมีเป้าหมายเพื่อส่งเสริมและปลูกจิตสํานึกให้ทุกคนได้ตระหนักถึงความสําคัญของดิน ช่วยกันรักษาและฟื้นฟูทรัพยากรดินให้มีความอุดมสมบูรณ์ สามารถใช้ประโยชน์ได้อย่างยั่งยืน รวมทั้งเพื่อเผยแพร่พระราชกรณียกิจด้านดิน ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร (รัชกาลที่ ๙) ให้ประชาชนทั่วไปได้ทราบถึงพระราชกรณียกิจด้านการพัฒนาทรัพยากรดินเพื่อการเกษตรที่สําคัญของพระองค์ และสร้างการรับรู้ถึงความสําคัญของดิน การอนุรักษ์และฟื้นฟูทรัพยากรดิน การใช้ประโยชน์ที่ดินให้ตรงกับลักษณะดิน การตรวจวิเคราะห์สมบัติของดิน เพื่อประเมินความอุดมสมบูรณ์ของดิน รวมทั้งเป็นการปลูกจิตสํานึกให้ทุกคนได้เล็งเห็นความสําคัญของทรัพยากรดินมากขึ้นด้วย.
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai